Р Е П У Б Л И К А   Б Ъ Л Г А Р И Я
М И Н И С Т Е Р С К И   С Ъ В Е Т
Препис

Р Е Ш Е Н И Е    780

от       19 септември      2016 година

ЗА одобряване на законопроект

На основание чл. 87, ал. 1 от Конституцията на Република България

М И Н И С Т Е Р С К И Я Т    С Ъ В Е Т
Р Е Ш И:

1. Одобрява проекта на Закон за изменение и допълнение на Закона за запасите от нефт и нефтопродукти.
2. Предлага на Народното събрание да разгледа и приеме законопроекта по т. 1.
3. Заместник министър-председателят по европейските фондове и икономическата политика да представи законопроекта по т. 1 в Народното събрание.

МИНИСТЪР-ПРЕДСЕДАТЕЛ: /п/ Бойко Борисов

ЗА ГЛАВЕН СЕКРЕТАР НА
МИНИСТЕРСКИЯ СЪВЕТ: /п/ Мариета Немска

Вярно,
ЗА ДИРЕКТОР НА ДИРЕКЦИЯ
“ПРАВИТЕЛСТВЕНА КАНЦЕЛАРИЯ”: 
/Апостол Михов/  

Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Ïðîåêò

З  А  К  О  Н

ЗА изменение и допълнение на Закона за запасите от нефт и нефтопродукти
(обн., ДВ, бр. 15 от 2013 г.; изм., бр. 14 от 2015 г.)

§ 1. В чл. 8, ал. 3 изречение второ се изменя така:
„Разпорежданията по ал. 2, т. 3 подлежат на предварително изпълнение.“
§ 2. В чл. 12  ал. 1 се изменя така:
„(1) Запасите за извънредни ситуации, които трябва да се създадат и поддържат от задължените лица и от агенцията, се определят от председателя на агенцията ежегодно до 31 март с разпореждания за общите и индивидуалните нива на запасите по чл. 8, ал. 2, т. 2 и 3. Нивата на запасите се определят въз основа на равностойността в нефт на вноса и вътрешнообщностните пристигания на нефтопродуктите по чл. 2, ал. 1 или равностойността в нефт на потреблението им на територията на страната през предходната календарна година в съответствие с Приложения I и II на Директива на Съвета 2009/119/ЕО от 14 септември 2009 г. за налагане на задължение на държавите членки да поддържат минимални запаси от суров нефт и/или нефтопродукти (ОВ, L 265/9 от 9 октомври 2009 г.), наричана 
по-нататък „Директива на Съвета 2009/119/ЕО”. До 30 април на следващата календарна година се използва методът, избран за определяне на нивата за съответната година.”
§ 3. В чл. 14, ал. 3 се правят следните изменения:
1. В т. 2 думите „речни и“ се заличават.
2. В т. 3 думата „включително” се заменя с „освен”.
§ 4. В чл. 15, ал. 3 се правят следните изменения:
1. В т. 5 думите „речни и“ се заличават.
2. В т. 6 думата „включително” се заменя с „освен”.

§ 5. Създава се чл. 15а:
„Чл. 15а. (1) Обжалването на разпорежданията по чл. 12, ал. 1 за определяне на индивидуалните нива на запасите на задължените лица, както и разглеждането и произнасянето по жалбите се извършват при условията и по реда на Административнопроцесуалния кодекс, доколкото в този член не е предвидено друго.
(2) Разпореждането за определяне на индивидуалните нива на запасите на задължено лице подлежи на обжалване в 14-дневен срок от съобщаването му, като жалбата не спира неговото изпълнение.
(3) Председателят на съда, негов заместник или председателят на отделението образува производство с разпореждане в седемдневен срок от постъпването на жалбата или от отстраняването на нередовностите по нея. Делото се разглежда в открито заседание и съдът се произнася по жалбата в едномесечен срок от образуването на производството. Решението подлежи на обжалване пред Върховния административен съд в 14-дневен срок от съобщаването му.
(4) Председателят на Върховния административен съд, негов заместник или председателят на отделението образува производство с разпореждане в седемдневен срок от постъпването на жалбата или от отстраняването на нередовностите по нея. Делото се разглежда в открито заседание и съдът се произнася с решение в едномесечен срок от образуването на производството.”
§ 6. В чл. 17, ал. 1  думите „30 април“ се заменят с „1 май“.
§ 7. Членове 52 и 54 се отменят.
§ 8. Член 62 се изменя така:
„Чл. 62. (1) Задължено лице, което не изпълни задълженията си по чл. 17, ал. 1, се наказва с глоба, а на едноличните търговци и юридическите лица се налага имуществена санкция в размер 500 лв. на тон върху количествата несъздадени запаси.
(2) Задължено лице, което не изпълни задълженията си по чл. 17, 
ал. 2, чл. 24, ал. 4 и 6 и чл. 39, ал. 3, се наказва с глоба, а на едноличните търговци и юридическите лица се налага имуществена санкция в размер 
500 лв. на тон върху количествата запаси - предмет на нарушението.
(3) Лице, което като законен представител на юридическо лице е допуснало извършване на нарушение по ал. 1 и 2, се наказва с глоба от 
1000 до 5000 лв.”
§ 9. Създава се чл. 70а:
„Чл. 70а. (1) Задължено лице, което не изпълни задълженията си по чл. 51, ал. 2, т. 1, се наказва с имуществена санкция в размер 500 лв. на тон върху количествата запаси, за които не е предприело действия за ползване. 
(2) Задължено лице, което не изпълни разпореждане за възстановяване на запасите до определените му нива, се наказва с имуществена санкция в размер 500 лв. на тон върху количествата невъзстановени запаси.” 
§ 10. Създава се чл. 73а:
„Чл. 73а. Определянето на размера на санкциите по чл. 62, ал. 1 и 2 и по чл. 70а се извършва, като количеството запаси в тонове с точност до третия знак след десетичната запетая се умножава по 500 лв.“

преходни и заключителни разпоредби

§ 11. В Търговския закон (обн., ДВ, бр. 48 от 1991 г.; изм. и доп., 
бр. 25 от 1992 г., бр. 61 и 103 от 1993 г., бр. 63 от 1994 г., бр. 63 от 1995 г., бр. 42, 59, 83, 86 и 104 от 1996 г., бр. 58, 100 и 124 от 1997 г., бр. 21, 39,  52 и 70 от 1998 г., бр. 33, 42, 64, 81, 90, 103 и 114 от 1999 г., бр. 84 от 2000 г., бр. 28, 61 и 96 от 2002 г., бр. 19, 31 и 58 от 2003 г., бр. 31, 39, 42, 43, 66, 103 и 105 от 2005 г., бр. 38, 59, 80 и 105 от 2006 г., бр. 59, 92 и 104 от 2007 г., бр. 50, 67, 70, 100 и 108 от 2008 г., 
бр. 12, 23, 32, 47 и  82 от 2009 г., бр. 41 и 101 от 2010 г.,  бр. 14, 18 и 34 от 2011 г., бр. 53 и 60 от 2012 г., бр. 15 и 20 от 2013 г., бр. 27 от 2014 г., бр. 22 и 95 от 2015 г. и бр. 13 от 2016 г.) се правят следните изменения и допълнения:
1. В чл. 21, ал. 3 се създава изречение второ:
„Не може да бъде прокурист и лице, което е било управител, член на управителен или контролен орган на дружество, за което е било установено с влязло в сила наказателно постановление неизпълнение на задължения по създаване и съхранение на определените му нива от запаси по Закона за запасите от нефт и нефтопродукти и са останали непогасени вземания по наложената имуществена санкция или глоба.”
2. В чл. 57  т. 5 се изменя така:
„5. е било управител, член на управителен или контролен орган или прокурист на дружество, за което е било установено с влязло в сила наказателно постановление неизпълнение на задължения по създаване и съхранение на определените му нива от запаси по Закона за запасите от нефт и нефтопродукти и са останали непогасени вземания по наложената имуществена санкция или глоба.”
3. В чл. 141, ал. 8  изречение второ се изменя така:
„Не може да бъде управител и лице, което е било управител, член на управителен или контролен орган или прокурист на дружество, за което е било установено с влязло в сила наказателно постановление неизпълнение на задължения по създаване и съхранение на определените му нива от запаси по Закона за запасите от нефт и нефтопродукти и са останали непогасени вземания по наложената имуществена санкция или глоба.”
4. В чл. 234, ал. 2  т. 2 се изменя така:
„2. е било управител, член на управителен или контролен орган, или прокурист на дружество, за което е било установено с влязло в сила наказателно постановление неизпълнение на задължения по създаване и съхранение на определените му нива от запаси по Закона за запасите от нефт и нефтопродукти и са останали непогасени вземания по наложената имуществена санкция или глоба.”
§ 12. Започналите до влизането в сила на закона производства по обжалване на административните актове по чл. 8, ал. 2, т. 3 се довършват по реда на този закон.

Законът е приет от 43-ото Народно събрание на ………………...… 2016 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

(Цецка Цачева)

МОТИВИ

към проекта на Закон за изменение и допълнение на Закона за запасите от нефт и нефтопродукти

Законът за запасите от нефт и нефтопродукти (ЗЗНН) е обнародван в брой 15 на „Държавен вестник” от 15 февруари 2013 г. и е в сила от същата дата. С него се въвеждат изискванията на Директива на Съвета 2009/119/ЕО от 14 септември 2009 г. за налагане на задължение на държавите членки да поддържат минимални запаси от суров нефт и/или нефтопродукти. Законът урежда обществените отношения, свързани със създаването, съхраняването, обновяването, ползването и възстановяването на запаси за извънредни ситуации от нефт и нефтопродукти и целеви запаси от нефтопродукти. Законът има за цел осигуряване снабдяването с течни горива в случай на затруднение на доставките на нефт и нефтопродукти или значимо прекъсване на снабдяването.
Прилагането на ЗЗНН очерта необходимостта от по-добро систематизиране, детайлизиране и прецизиране на част от неговите разпоредби. Предвид обстоятелството, че законопроектът внася изменения, свързани с по-ясно и точно прилагане на някои разпоредби на Директива на Съвета 2009/119/ЕО, без да въвежда нови процедури, различни от предвидените в нея, е изготвена таблица на съответствие с правото на Европейския съюз.
Измененията и допълненията в § 1 и 2 от законопроекта внасят терминологична яснота относно разпорежданията за общите и индивидуалните нива на запасите, като актове на председателя на Държавна агенция „Държавен резерв и военновременни запаси“ (ДА „ДРВВЗ”) по чл. 8, ал. 2, т. 2 и 3. Стратегическото значение на запасите от нефт и нефтопродукти за енергийната и икономическата стабилност на Република България и за общата енергийна система на Европейския съюз налагат предварително изпълнение и постигане на ускорен стабилитет на актовете, с които се определят индивидуалните нива на запасите на задължените лица. Във връзка с това с § 5 се създава чл. 15а, който предвижда съкратени срокове за производствата пред административните съдилища по обжалване на разпорежданията на председателя на ДА „ДРВВЗ”.
Предложените изменения в § 3 относно чл. 14, ал. 3 и в § 4 относно чл. 15, ал. 3 от ЗЗНН са насочени към постигане на по-голяма яснота в прилагането на методите за изчисляване на среднодневния нетен внос и вътрешнообщностни пристигания и на среднодневното потребление, съответно за определяне нивата на запасите. Измененията са съобразени с методите по Приложения I и II на Директива на Съвета 2009/119/ЕО, съгласно които при изчисленията, с оглед определяне на съответните нива на запаси, не се включват само международните морски бункерни доставки.
Параграф 6 от проекта предвижда крайният срок за създаване на запасите да бъде променен от 30 април на 1 май. По този начин от 2017 г. задължените лица ще следва да създават определените им нива на запаси до 1 май и ще се избегне съществуващото до момента едновременно съхраняване през месец  април на запаси за стария и за новия период. Изменението е съобразено с реда за докладване на нивата на запасите съгласно Приложение IV на Директива на Съвета 2009/119/ЕО.
Проектът включва промени и в административнонаказателните разпоредби, продиктувани от необходимостта да се гарантира стриктно спазване на задълженията, които законът възлага на задължените лица. Неизпълнението на разпорежданията за ползване и за възстановяване на запасите се обвързва с административно-наказателна отговорност, като с § 7 се отменят чл. 52 и 54 от закона, а с § 9 се създава чл. 70а.
С оглед изпълнение на изискванията по чл. 21 от Директива на Съвета 2009/119/ЕО за съразмерност и възпиращ ефект на административните наказания в § 8 се предлага изменение на чл. 62, съгласно което глобите и имуществените санкции да са в размер 500 лв. на тон върху количествата запаси, които не са били създадени или съхранявани от задължените лица. Действащата към момента санкция в двоен размер на левовата равностойност на запасите по пазарни цени е очевидно несъразмерна. Това се констатира и в съдебната практика в производствата по обжалване на наказателните постановления, съгласно която имуществената санкция няма обезщетителна функция и не може да бъде еквивалент на стойността на запасите, още повече, че налагането на санкцията и нейното заплащане не освобождават нарушителя от изпълнение на задълженията му относно запасите. От друга страна, досегашното изчисляване на размера на санкцията по пазарни цени създава практически трудности при правоприлагането. Определянето на фиксиран размер на имуществената санкция способства за по-голяма сигурност при определянето на крайния размер на санкцията, а оттам за защита както на интересите на държавата, така и на правата на частните лица - адресати на закона. Подходът за изчисляването на размера на санкциите при фиксирани 500 лв. на тон е възприет и в предложения нов чл. 70а.

В § 11 от Преходните и заключителните разпоредби на законопроекта се предвиждат нови изменения и допълнения в Търговския закон. От една страна, се разширява обхватът на лицата, спрямо които се налага ограничение за последващо участие в управителните органи на търговските дружества. Включва се прокуристът, който по законова презумпция притежава универсална представителна власт. От друга страна, е отчетена необходимостта от справедливост и съразмерност при налагането на административна принуда, поради което ограниченията са сведени само до тези лица, които не са погасили задълженията си по наложените им глоби или имуществени санкции.
С предложения проект на Закона за изменение и допълнение на Закона за запасите от нефт и нефтопродукти ще се постигне по-систематична, ясна и точна редакция на разпоредбите на закона в съответствие с правото на Европейския съюз, ще се улесни прилагането му и ще се повиши ефективността в управлението на запасите от нефт и нефтопродукти.

МИНИСТЪР-ПРЕДСЕДАТЕЛ:

(Бойко Борисов)

Р Е П У Б Л И К А   Б Ъ Л Г А Р И Я
МИНИСТЕРСКИ СЪВЕТ

№……….………………….		
……………………. 2016 г.	
ДО

ПРЕДСЕДАТЕЛЯ НА НАРОДНОТО СЪБРАНИЕ

г-жа ЦЕЦКА ЦАЧЕВА	

УВАЖАЕМА ГОСПОЖО ЦАЧЕВА,

На основание чл. 87, ал. 1 от Конституцията на Република България изпращам Ви одобрения с Решение   .................. на Министерския съвет от 2016 г. проект на Закон за изменение и допълнение на Закона за запасите от нефт и нефтопродукти.

Приложение: съгласно текста

МИНИСТЪР-ПРЕДСЕДАТЕЛ:

(Бойко Борисов)